Райнер Мария Рилке
Есен

Превод от немски: Стоян Бакърджиев, 1902

chitanka.info

Листата падат, падат, сякаш те

се ронят от градини в небесата,

с прощален жест и в есенна позлата.

Между звездите пада и Земята

и самотата й в нощта расте.

И ние също падаме така.

Ръката ти. И всичко, без да страда.

Но знам Един — това, което пада,

с безкрайна нежност той държи в ръка.

1902

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.